Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 847/13/7703	Kežmarok, 26.6.2014
EEČ : 2-56-78-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Kežmarok
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: stredoškolský profesor
dňa 28.11.2013, okolo 07.45 hod., po miestnej komunikácii na ul. Generála Štefánika v XXXXX v smere od kruhového objazdu k telocvični na ulici Tvarožnianskej, okres XXXXX, viedol osobné motorové vozidlo továrenskej značky FIAT PUNTO, evidenčné číslo XXXXX pričom v blízkosti objektu reštaurácie LEGENDA, v dôsledku nedôsledného sledovania situácie v cestnej premávke, existujúcej námraze na čelnom výhľadovom skle, na tam nachádzajúcom sa prechode pre chodcov, vo svojom jazdnom pruhu, narazil do chodkyne XXXXX, prechádzajúcej cez prechod pre chodcov, z jeho ľavej strany na stranu pravú, z pohľadu zo smeru jazdy vozidla, čím porušil ustanovenia  § 3 ods. 2 písm. a/. § 4 ods. 1 písm. c/, f/, ods. 2 písm. g/ zákona č. 8/2009 Z. z., o cestnej premávke a o zmene a doplnení niektorých zákonov, v znení neskorších právnych predpisov, kde pri dopravnej nehode došlo k vzniku zranenia u XXXXX,  ktorá utrpela zranenie - udretie ľavej časti hrudníka a ľavého bedra, udretie a odreniny obidvoch kolien, ktoré zranenie si vyžaduje liečenie a práceneschopnosť v trvaní najmenej desať dní,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka PZ  z  OR PZ XXXXX - Okresný dopravný inšpektorát XXXXX  sp. zn. XXXXX zo dňa 28.12.2013 bolo začaté trestné stíhanie a  súčasne vznesené obvinenie XXXXX pre prečin ublíženia na zdraví podľa § 158 Trestného zákona.

     Trestnej činnosti sa mal obvinený XXXXX dopustiť na tom skutkovom základe, ako je uvedený vo výrokovej časti tohto uznesenia.

          V priebehu prípravného konania, za účelom objektívneho zistenia skutkového stavu, boli vypočutí -  obvinený XXXXX, poškodená XXXXX, splnomocnená zástupkyňa Všeobecnej zdravotnej poisťovne - krajská pobočka Košice JXXXXX, splnomocnená zástupkyňa Sociálnej poisťovne - pobočka Poprad XXXXX.
 
     Do vyšetrovacieho spisu boli zabezpečené písomné materiály - záznam z dopravnej nehody, zápisnica o obhliadke miesta dopravnej nehody, fotodokumentácia, situačný náčrtok, lekárska správa, regresný nárok VšZP, a.s. Bratislava a Sociálnej poisťovne - pobočka Poprad, správa KOOPERATIVA poisťovňa, a.s. Bratislava o ohlásení dopravnej nehody ako škodovej udalosti na základe zmluvy o náhrade škody spôsobenej prevádzkou motorového vozidla, odpis z registra trestov, charakteristika obvineného, výpis z evidenčnej karty vodiča.

     Takto vykonaným dokazovaním bol objektívne zistený skutkový stav, pričom možno  jednoznačne  konštatovať, že  v tomto  prípade  ku  skutku  skutočne  došlo, skutok je prečinom ublíženia na zdraví podľa § 158 Trestného zákona a tohto sa mal dopustiť práve obvinený XXXXX. Uvedené je preukázané výpoveďou samotného obvineného, ktorý sa k spáchaniu skutku priznal, pričom jeho priznanie korešponduje s výpoveďou vo veci vypočutej svedkyne - poškodenej XXXXX, zo zabezpečeným, vyššie uvedeným,  listinným dôkazovým materiálom.

      Podľa § 216 ods. 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a/ obvinený vyhlási, že spáchal skutok, za ktorý je trestne stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c/ vzhľadom na osobu páchateľa, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

     V  tomto  konkrétnom  prípade  ide  o konanie, ktoré vykazuje všetky zákonné znaky  prečinu ublíženia na zdraví podľa § 158 Trestného zákona, na ktorý zákon ustanovuje trest odňatia slobody až na jeden rok, obvinený XXXXX vyjadril ľútosť nad spôsobeným následkom dopravnej nehody, udelil súhlas k postupu podľa § 216 ods. 1 Trestného poriadku, vyhlásil, že skutok, za ktorý je stíhaný spáchal, neboli tu zistené také skutočnosti, ktoré by preukazovali, že jeho vyhlásenie nebolo vykonané slobodne, vážne a zrozumiteľne.

      Bolo zistené, že v tomto prípade obvinený svojím konaním spôsobila škodu spojenú s ujmou na zdraví XXXXX ( v tejto súvislosti aj škodu príslušnej zdravotnej poisťovni za vynaložené náklady poskytnuté na zdravotnú starostlivosť poškodenej XXXXX, príslušnej sociálnej poisťovni za vyplatené sociálne dávky počas práceneschopnosti poškodenej XXXXX ).

     K tejto okolnosti však bolo zistené, že  dopravná nehoda s jej následkami ako poistná udalosť zo zmluvy o zodpovednosti za náhradu škody spôsobenej prevádzkou motorového vozidla ( zákonné poistenie ), bola obvineným ohlásená príslušnej poisťovni ( KOOPERATIVA poisťovňa, a.s. Bratislava ), ktorá bude riešiť okolnosti náhrady vzniknutej škody, čo v tomto prípade sa považuje za splnenie podmienky uvedenej v § 216 ods. 1 písm. b/ Trestného poriadku - urobenie iných opatrení zo strany obvineného na náhradu spôsobenej škody.

     V osobe obvineného ide o občana Slovenskej republiky, ktorý doposiaľ nebol súdne potrestaný,  nedopustil  sa   doposiaľ   žiadnej   úmyselnej   protispoločenskej  činnosti,  žil riadnym a usporiadaným spôsobom života, z čoho možno konštatovať, berúc do úvahy jeho celkový doterajší život,  všetky okolnosti prípadu, že rozhodnutie o podmienečnom zastavení trestného stíhania je tomto prípade dostačujúce, účel trestného konania bude splnený aj takýmto spôsobom rozhodnutia.

     Podľa § 216 ods. 2 Trestného poriadku, v uznesení o podmienečnom zastavení trestného stíhania sa určí skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

     Vzhľadom na všetky okolnosti prípadu, berúc do úvahy aj osobu obvineného, jeho doterajší  spôsob  života, bola  v  tomto  prípade  určená  skúšobná doba v trvaní 12  ( dvanásť ) mesiacov, ktorú dobu je možno považovať za primeranú za účelom nápravy obvineného XXXXX.

      Ak obvinený v priebehu skúšobnej doby povedie riadny život, nedopustí sa žiadnej ďalšej úmyselnej protispoločenskej činnosti, v zmysle § 217 ods. 1/ Trestného poriadku, bude po jej ukončení rozhodnuté, že sa obvinený osvedčil. V opačnom prípade bude rozhodnuté, a  to aj počas skúšobnej doby, že sa v trestnom stíhaní bude pokračovať.

     Vzhľadom na vyššie uvedené bolo v tomto konkrétnom prípade na mieste rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Danielčák
prokurátor